Document ID: 32015R0399

KOMISSION ASETUS (EU) 2015/399,
annettu 25 päivänä helmikuuta 2015,
Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse 1,4-dimetyylinaftaleenin, benfurakarbin, karbofuraanin, karbosulfaanin, etefonin, fenamidonin, fenvaleraatin, fenheksamidin, furatiokarbin, imatsapyyrin, malationin, pikoksistrobiinin, spirotetramaatin, tepraloksidimin ja trifloksistrobiinin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,
sekä katsoo seuraavaa:
(1)
Etefonin, fenvaleraatin, pikoksistrobiinin ja tepraloksidimin jäämien enimmäismäärät vahvistettiin asetuksen (EY) N:o 396/2005 liitteessä II. Karbofuraanin, karbosulfaanin, fenamidonin, fenheksamidin ja trifloksistrobiinin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Malationin ja spirotetramaatin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Benfurakarbin ja furatiokarbin jäämien enimmäismäärät vahvistettiin asetuksen (EY) N:o 396/2005 liitteessä V. Näissä liitteissä ei vahvistettu erityisiä jäämien enimmäismääriä 1,4-dimetyylinaftaleenille ja imatsapyyrille, eivätkä nämä aineet sisälly kyseisen asetuksen liitteeseen IV, joten niihin sovelletaan oletusarvoa 0,01 mg/kg.
(2)
Tehoainetta 1,4-dimetyylinaftaleeni sisältävän kasvinsuojeluaineen käyttöä perunoihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Esfenvaleraatin osalta tällainen hakemus tehtiin sen käytöstä paprikoihin, parsakaaliin ja lehtisalaattiin. Etefonin jäämien nykyisten enimmäismäärien muuttamista koskeva hakemus tehtiin sen käytöstä syötäviksi tarkoitettuihin oliiveihin. Fenheksamidin osalta tällainen hakemus tehtiin sen käytöstä mustikoihin, karpaloihin, karviaismarjoihin ja acerolakirsikoihin. Malationin osalta tällainen hakemus tehtiin sen käytöstä sitrushedelmiin, mansikoihin ja lehtisalaattiin. Pikoksistrobiinin osalta tällainen hakemus tehtiin sen käytöstä sokerijuurikkaaseen. Spirotetramaatin osalta tällainen hakemus tehtiin sen käytöstä öljyoliiveihin. Tepraloksidimin osalta tällainen hakemus tehtiin sen käytöstä maa-artisokkiin ja retiiseihin. Trifloksistrobiinin osalta tällainen hakemus tehtiin sen käytöstä vadelmiin ja vatukoihin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus fenamidonin käytöstä koodin 0213000 piiriin kuuluviin juureksiin ja juurimukuloihin, sipulikasveihin, tomaatteihin, paprikoihin, maustepaprikoihin, munakoisoihin, parsakaaliin, kiinankaaliin, lehtisalaattiin ja muihin salaattikasveihin, pinaatteihin ja vastaaviin (lehdet), yrtteihin, kardoniin eli ruotiartisokkaan, lehtiselleriin, fenkoliin ja raparperiin. Hakija väittää, että kyseisen aineen sallittu käyttö mainittuihin viljelykasveihin Yhdysvalloissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.
(5)
Imatsapyyrin jäämien nykyisten enimmäismäärien muuttamista koskeva hakemus tehtiin sen käytöstä muuntogeenisiin soijapapuihin, linsseihin, auringonkukansiemeniin, rapsinsiemeniin ja sinapinsiemeniin. Hakija väittää, että kyseisen aineen sallittu käyttö mainittuihin viljelykasveihin Argentiinassa, Brasiliassa ja Kanadassa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa. Malationin osalta tällainen hakemus tehtiin sen käytöstä omenoihin, päärynöihin ja luumuihin. Hakija väittää, että kyseisen aineen sallittu käyttö mainittuihin viljelykasveihin Argentiinassa, Chilessä ja Etelä-Afrikassa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.
(6)
Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.
(7)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.
(8)
Elintarviketurvallisuusviranomainen totesi perustellussa lausunnossaan, että siltä osin kuin on kyse malationin käytöstä omenoihin, päärynöihin, luumuihin ja mansikoihin, toimitetut tiedot eivät ole riittävät jäämien uusien enimmäismäärien vahvistamiseksi. Sen vuoksi nykyiset jäämien enimmäismäärät olisi jätettävä ennalleen.
(9)
Euroopan mausteyhdistys on tiedottanut komissiolle, että merkittävässä määrässä Kiinasta tuotujen kuivattujen herkkusienien eriä on esiintynyt karbofuraanin jäämiä määrinä, jotka ylittävät arvon 0,1 mg/kg. Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista arvioimaan nämä tiedot, jotta viljeltyjä sieniä varten voitaisiin vahvistaa tuonnissa sallittava enimmäismäärä. Samalla komissio pyysi elintarviketurvallisuusviranomaista tarkastelemaan uudelleen N-metyyli-karbamaatti-hyönteismyrkkyjen eli karbofuraanin, karbosulfaanin, benfurakarbin ja furatiokarbin kaikkia voimassa olevia jäämien enimmäismääriä, mukaan luettuina Codex Alimentarius -komission vahvistamat jäämien enimmäismäärät (CXL:t), jotka pantiin täytäntöön kyseisellä asetuksella.
(10)
Elintarviketurvallisuusviranomainen antoi 3 päivänä helmikuuta 2014 perustellun lausunnon (3), jossa se suositteli tuoreissa viljellyissä sienissä olevien karbofuraanin jäämien enimmäismäärän säilyttämistä nykyisellä määritysrajan tasolla, joka on 0,01 mg/kg, sillä suuremmat arvot voivat aiheuttaa kuluttajien akuuttiin altistumiseen liittyviä huolenaiheita. Lisäksi elintarviketurvallisuusviranomainen suositteli karbofuraanin ja karbosulfaanin jäämille mandariinien, appelsiinien, auringonkukansiementen, rapsinsiementen ja mausteiden osalta vahvistettujen, CXL-enimmäismääriä vastaavien enimmäismäärien poistamista. Koska karbofuraanin toksikologiset viitearvot ovat matalat, elintarviketurvallisuusviranomainen suositteli, että jäämien enimmäismäärät vahvistettaisiin nykyisen määritysrajan alapuolelle sellaisten tuotteiden osalta, joiden osuus kuluttajien ruokavalioissa on merkittävä.
(11)
Komissio kuuli Euroopan unionin vertailulaboratorioita, jotka toimittivat näyttöä siitä, että karbosulfaani, benfurakarbi ja furatiokarbi muuntuvat analyysin aikana osittain karbofuraaniksi. Sen vuoksi on aiheellista vahvistaa yhteinen jäämien määritelmä N-metyylikarbamaattiyhdisteille. Lisäksi Euroopan unionin vertailulaboratoriot totesivat, että tekninen kehitys mahdollistaa alempien määritysrajojen asettamisen tietyille tuotteille.
(12)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(13)
Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.
(14)
Sen vuoksi asetusta (EY) N:o 396/2005 olisi muutettava.
(15)
Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu säännösten mukaisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.
(16)
Olisi sallittava kohtuullinen ajanjakso ennen kuin muutettuja jäämien enimmäismääriä aletaan soveltaa, jotta jäsenvaltiot ja asianomaiset osapuolet voivat valmistautua jäämien enimmäismäärien muuttamisesta johtuviin uusiin vaatimuksiin.
(17)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.
2 artikla
Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu säännösten mukaisesti ennen 3 päivää lokakuuta 2015.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 3 päivästä lokakuuta 2015 siltä osin kuin on kyse benfurakarbin, karbofuraanin, karbosulfaanin ja furatiokarbin jäämien enimmäismääristä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä helmikuuta 2015.

Labels: 1
17
20
0
3
6